b"\n_START_ARTICLE_\nCristian Portugu\xc3\xa9s Manzanera\n_START_SECTION_\nTraject\xc3\xb2ria\n_START_PARAGRAPH_\nPortu es va formar com a jugador al planter del Val\xc3\xa8ncia CF. Va fer el seu debut amb el Val\xc3\xa8ncia CF B als disset anys, passant diverses temporades a Segona Divisi\xc3\xb3 B, aix\xc3\xad com una a Tercera Divisi\xc3\xb3. El gener de 2012 va ser cridat per l'entrenador del primer equip, Unai Emery, a causa d'una s\xc3\xa8rie de lesions de la plantilla._NEWLINE_Portu va jugar el seu primer partit oficial amb el Val\xc3\xa8ncia CF, de la m\xc3\xa0 del t\xc3\xa8cnic Juan Antonio Pizzi, el 27 de febrer de 2014, en un empat a casa 0-0 davant el Dinamo de K\xc3\xadev corresponent als setzens de final de la Lliga Europa de la UEFA. Va debutar a Primera Divisi\xc3\xb3 en lliga tot just tres dies despr\xc3\xa9s, el 3 de mar\xc3\xa7, amb derrota 1-0 davant el Rayo Vallecano a Vallecas._NEWLINE_El 3 de juliol de 2014 Portu va fitxar per l'Albacete Balompi\xc3\xa9, signant per a 2 temporades amb opci\xc3\xb3 a una addicional segons objectius. El Val\xc3\xa8ncia es va reservar una opci\xc3\xb3 de tempteig pel jugador. El descens de categoria del club va fer que qued\xc3\xa9s lliure i el juny de 2016 va fitxar pel Girona FC. Amb els gironins va marcar vuit gols en la temporada, m\xc3\xa9s vuit assist\xc3\xa8ncies, que van ajudar l'equip a ascendir a primera per primer cop en la seva hist\xc3\xb2ria._NEWLINE_El gener de 2018, a mitja temporada, ja havia marcat altre cop 8 gols, la majoria decisius per a puntuar, com el que va permetre empatar 1-1 al camp de l'Atl\xc3\xa8tic de Madrid a la vintena jornada de lliga. Actualment, en la jornada 28 ha marcat 11 gols i ha fet 4 assist\xc3\xa8ncies de gol."